Ein stærsta steypa Íslandssögunnar hófst eldsnemma að morgni sumardagsins fyrsta , þegar steypubílar BM – Vallár byrjuðu að losa fyrstu rúmmetrana af steypu í grunn tónlistar - og ráðstefnuhússins við austurhöfnina í Reykjavík . Steyptur var stærsti hluti botnplötunnar en í þennan áfanga fóru um 2.300 rúmmetrar eða um 5.700 tonn , sem jafngildir steypu í um 120 einbýlishús . Í verkið þurfti nærri 300 farma fulllestaðra 8 rúmmetra steypubíla og kláraðist það ellefu klukkustundum . ÍAV eru með mörg stórverkefni í framkvæmd , langstærsta verkefnið er þó Austurhafnarverkefnið svokallaða á um 60.000 fermetra svæði sem teygir sig frá Ingólfsgarði að Lækjartorgi . Byggingamagn svæðisins alls er um 200 þúsund fermetrar en tónlistar - og ráðstefnuhúsið sjálft er um 24 þúsund fermetrar . Framkvæmdir hafa staðið yfir á svæðinu frá því síðastliðið sumar . Fyrstu framkvæmdir fólu í sér færslu lagna og niðursetningu fráveitu - og aðveitulagna . Þá hófst niðurbrot Faxaskála síðastliðið haust og jafnframt gröftur fyrir grunn tónlistar - og ráðstefnuhússins . Skila á tónlistar - og ráðstefnuhúsinu í desember 2009 .